มันนี่ทูเดย์
ครม.ไฟเขียวลดค่าธรรมเนียมจดทะเบียน &#8216;เครื่องจักร&#8217;
15 พ.ค. 2556

ครม.ไฟเขียวลดค่าธรรมเนียมจดทะเบียน ‘เครื่องจักร’ 
นายชลิตรัตน์ จันทรุเบกษา รองโฆษกประจำสำนักนายกฯ กล่าวว่า ที่ประชุมคณะรัฐมนตรี (ครม.) เมื่อวันที่ 14 พ.ค. มีมติเห็นชอบร่างกฎกระทรวงกำหนดค่าธรรมเนียมจดทะเบียนสิทธิและนิติกรรมเครื่องจักรกับสถาบันการเงินตามแผนพัฒนาระบบสถาบันการเงิน ระยะที่ 2 พ.ศ. ...โดยลดค่าธรรมเนียมจดทะเบียนสิทธิและนิติกรรมเครื่องจักรฯ จนถึงวันที่31 ธ.ค. 2557
ทั้งนี้ ค่าจดทะเบียนการจำนองหรือขายฝากเครื่องจักรพันละ 0.01 ของจำนวนเงินที่จำนอง แต่อย่างสูงไม่เกิน 1 หมื่นบาท ค่าจดทะเบียนสิทธิและนิติกรรมเครื่องจักรที่ได้จดทะเบียนแล้วอย่างอื่น นอกจากจำนองหรือขายฝาก ครั้งละ 50 บาท
ธนชาตทำแอพตรวจสุขภาพการเงิน
นายประพันธ์ อนุพงษ์องอาจ ผู้ช่วยกรรมการผู้จัดการ สายงานพัฒนาผลิตภัณฑ์สินเชื่อที่มีหลักประกันและธุรกิจเงินฝาก ธนาคารธนชาต กล่าวว่า ธนาคารได้เปิดตัวแอพพลิเคชั่นใหม่ “Thanachart” ภายใต้แนวคิด “ธนชาตในมือคุณ” เน้นข้อมูล โปรโมชั่น และสิทธิพิเศษของธนาคารที่มอบให้กับลูกค้า พร้อมแนะนำตัวช่วยทางการเงิน ด้วยโปรแกรมตรวจสุขภาพทางการเงินด้วยตัวเอง เช่น การคำนวณเงินเก็บ หรือโปรแกรมวางแผนทางการเงิน 
ไทยพาณิชย์ประกันชีวิตโชว์กำไรพุ่งพันล้าน
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต หรือ SCBLIFE เปิดเผยถึงผลประกอบการไตรมาสแรกของปีนี้ว่า บริษัทมีกำไรสุทธิสูงถึง 1,240 ล้านบาท เพิ่มขึ้นจากช่วงเดียวกันของปีที่แล้วที่มีกำไรสุทธิ 917 ล้านบาท ถึง 31% นับเป็นกำไรสุทธิในไตรมาสแรกที่สูงสุดเป็นประวัติการณ์ เนื่องจากยอดขายยังมีทิศทางการเติบโตอย่างต่อเนื่อง และนโยบายการลงทุนที่รอบคอบ ส่งผลให้รายได้และกำไรจากการลงทุนเพิ่มขึ้น ในขณะเดียวกันคาดว่าผลประกอบการไตรมาส 2 ยังคงเติบโตต่อเนื่อง
นอกจากนี้ บริษัทมีรายได้รวม 12,113 ล้านบาท เพิ่มขึ้น 18% จากช่วงเดียวกันของปีก่อนซึ่งทำได้ 10,233 ล้านบาท มาจากเบี้ยประกันรับสุทธิ 10,888 ล้านบาท เติบโต 18% รายได้จากการลงทุนสุทธิ 1,217 ล้านบาท เพิ่มขึ้น 24% และรายได้อื่นๆ 8.6 ล้านบาท